"Top-polisieman" weer in hof vir beweerde dronkbestuur - Maroela Media
"Top-polisieman" weer in hof vir beweerde dronkbestuur
Bethuel Mondli Zuma
Lt.gen. Bethueli Mondli Zuma, die man wat vir 'n paar uur lank Gauteng se provinsiale polisiekommissaris was, verskyn Vrydag weer in die Pietermaritzburg-landdroshof op verskeie aanklagte onder andere 'n aanklag van dronkbestuur.
Zuma (46) is in September 2008 in Pietermaritzburg in hegtenis geneem vir beweerde dronkbestuur en omdat hy versuim het om by 'n padblokkade stil te hou. Daar word ook beweer dat hy glo verkeersbeamptes verhoed het om monsters te neem om sy bloedalkholvlakke te toets, en dat hy homself vir twee ure lank in 'n huis toegesluit het.
Hy staan ​​tereg op aanklagte van versuiming om te stop op bevel, dronkbestuur, poging om te ontsnap uit aanhouding, en dwarsboming van die gereg.
Tydens sy vorige verskyning op 13 September het Carin Bishop, 'n verkeersbeampte, getuig dat Zuma versuim het om sy voertuig die betrokke aand in Pietermaritzburg te stop, ten spyte van die verkeersvoertuig se sirene en blou ligte wat aan was, en dat hy oor die voertuig se luidsprekers beveel is om af te trek.
Toe hy uiteindelik stilgehou het, het Zuma 'n asemtoets ondergaan en die lesing was drie keer bó die wettige limiet, het Bishop getuig. Sy beweer toe beamptes probeer het om Zuma in hegtenis te neem, het hy losgebreek en oor 'n 2m hoë heining gespring en weggehardloop.
Sergie Brimiah, Zuma se prokureur, gaan na verwagting Vrydag aanvoer dat Zuma nie 'n asemtoets ondergaan het nie.
Riah Piyega, die nasionale polisiekommissaris, het Zuma op 31 Augustus as Gauteng se kommissaris aangestel, maar die aanstelling kort daarna onttrek toe sy oor die hangende sake teen hom ingelig is. Phiyega het gesê sy was nie bewus van die kriminele aanklagte teen Zuma nie en is streng gekritiseer omdat sy glo nie behoorlike agtergrondtoetse oor hom gedoen het, voor sy hom in dié prestige-pos aangestel het nie.